UPRS sklep I U 2/2016
Sodna praksa Upravnega sodišča, 2016-06-17

predhodni preizkus tožbe - neplačilo sodne takse - procesna predpostavka - ustavitev postopka

Tožnik v danem roku iz plačilnega naloga ni plačal sodne takse za vloženo tožbo v predmetni zadevi in plačila sodne takse tudi ni bil oproščen v celoti. Če sodna taksa za tožbo ni plačana, se skladno s tretjim odstavkom 105.a člena ZPP v zvezi z 22. členom  ZUS-1 šteje, da je tožnik tožbo umaknil.

1. Tožnik je 31. 12. 2015 vložil tožbo zoper odločbo Davčnega urada Ljubljana DT 0610-170/2014 4-01-900-09 z dne 5. 5. 2014. Ker ob vložitvi tožbe sodna taksa ni bila plačana, je sodišče tožeči stranki na naslov, ki je bil naveden na tožbi, poslalo plačilni nalog I U 2/2016-2 z dne 10. 5. 2016, s katerim je tožnika pozvalo, naj v roku 15 dni plača sodno takso in ga tudi opozorilo na posledice neplačila. Tožniku je bil predmetni plačilni nalog puščen v predalčniku 11. 5. 2016, kar tudi izhaja iz vročilnice. Osebna vročitev je bila opravljena v skladu z določilom tretjega odstavka 87. člena Zakona o splošnem upravnem postopku (v nadaljevanju ZUP). Na podlagi četrtega odstavka 87. člena ZUP se vročitev šteje za opravljeno z dnem, ko naslovnik prevzame dokument. Če dokumenta naslovnik ne prevzame v 15 dneh, velja vročitev za opravljeno po preteku tega roka. Naveden rok 15 dni je pričel teči 12. 5. 2016 in se je iztekel 26. 5. 2015. Tožnik tudi v nadaljnjem roku 15 dni, navedenem na citiranem plačilnem nalogu takse za tožbo po tar. št. 6111 Zakona o sodnih taksah (ZST-1) ni plačal. Rok za plačilo takse se je iztekel 10. 6. 2016, tožnik pa sodne takse za predmetno tožbo ni plačal in plačila tudi ni bil v celoti oproščen.

2. Nalog za plačilo sodne takse za tožbo je bil izdan na podlagi 34. člena Zakona o sodnih taksah (v nadaljevanju ZST-1), ki v prvem odstavku določa, da sodišče v primeru, če prejme po pošti vlogo za začetek postopka, za katerega taksa ni plačana, pošlje taksnemu zavezancu plačilni nalog, naj v 15 dneh od vročitve naloga plača dolžno takso. Predmetni plačilni nalog je, skladno s četrtim odstavkom 34. člena ZST-1 vseboval tudi opozorilo, da bo sodišče v primeru, če taksa po tem nalogu ne bo plačana, skladno s tretjim odstavkom 105.a člena Zakona o pravdnem postopku (v nadaljevanju ZPP) v zvezi z 22. členom Zakona o upravnem sporu (v nadaljevanju ZUS-1) štelo, da je tožba umaknjena. V takem primeru na podlagi 46. člena ZUS-1 v zvezi z drugim odstavkom 34. člena ZUS-1 predsednik senata s sklepom postopek ustavi.

3. Sodišče ugotavlja, da tožnik v danem roku iz plačilnega naloga I U 2/20016-2 z dne 5. 5. 2016 ni plačal sodne takse za vloženo tožbo v predmetni zadevi in plačila sodne takse tudi ni bil oproščen v celoti.  Če sodna taksa za tožbo ni plačana, se skladno s tretjim odstavkom 105.a člena ZPP v zvezi z 22. členom  ZUS-1 šteje, da je tožnik tožbo umaknil.

4. Po določbi drugega odstavka 34. člena ZUS-1 sodišče v primeru, če je tožba umaknjena, postopek s sklepom ustavi. V pripravljalnem postopku predsednik senata na podlagi točke 2 prvega odstavka 46. člena ZUS-1 s sklepom odloči o ustavitvi postopka zaradi umika tožbe ali sodne poravnave. Glede na navedeno je sodišče odločilo, kot izhaja iz izreka tega sklepa.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

UPRS sklep I U 984/2016, enako tudi I U 1037/2016